KIRJALLINEN KYSYMYS P-1763/00

esittäjä(t): Adriana Poli Bortone (UEN) komissiolle

(29. toukokuuta 2000)

Aihe: Oliiviöljymarkkinoiden kriisi: asetuksen (ETY) N:o 2568/91 muutosehdotus ja yhteisön tietopankin perustaminen

Mielestäni komission lausunnossa, joka sisältyi 25. tammikuuta 1999 esittämääni kysymykseen annettuun vastaukseen ja jonka mukaan yhteisöön tuodun oliiviöljyn määrä ei ole niin suuri, että se aiheuttaisi häiriötä yhteisön markkinoilla, ei oteta lainkaan huomioon ongelman varsinaista syytä, joka liittyy 11. heinäkuuta 1991 annettuun komission asetukseen ETY N:o 2568/91 sisältyviin rajoituksiin. Kyseisessä asetuksessa ei mahdollisteta analyysin tekemistä siitä, onko Italiaan tuodussa oliiviöljyssä pähkinäöljyä, kun näiden kahden öljyn osuudet on asianmukaisesti laskettu.

Vielä enemmän hämmennystä herättää komission toteamus, jonka mukaan eri alkuperää olevien öljyjen sekoittaminen ei ole kiellettyä päinvastoin se on tiettyjen alueiden öljyille välttämätöntä, jotta kuluttajille voidaan tarjota laatuvaatimukset täyttäviä öljyjä. Itse asiassa komissio katsoo, että jos yhteisön lainsäädännön 14. kesäkuuta 1989 annetut neuvoston direktiivit 89/395/ETY(1) ja 89/396/ETY(2) sekä asetus ETY N:o 2815/98(3) kuuluu taata elintarvikkeen merkintöihin ja terveyteen liittyvän profiilin yhtenäisyys, on yhtä tärkeää tiedottaa kuluttajalle moitteettomasti tuotteesta, jota tämä on hankkimassa, ja jättää tälle täysi vapaus valita haluamansa öljytyyppi (suojattu alkuperänimitys, suojattu maantieteellinen merkintä, tarkistettu alkuperänimitys, perinteinen ekstra-neitsytoliiviöljy, maissiöljy, useiden eri kasvien siemenistä saatava öljy jne.).

Edellä olevan tueksi riittää, kun muistetaan, että Euroopan unioni, joka on antanut italialaisille öljyille yli 20 suojattua alkuperänimitystä ja yhden suojatun maantieteellisen merkinnän, on vahvistanut periaatteen, jonka mukaan oliiviöljyn alkuperäalueen yksilöinti ei ole vain raja, joka voidaan sekoituksilla ylittää, vaan se on myös mahdollisuus; kaikkeen tähän on lisättävä, että nykyisin on mahdollista selvittää tieteellisesti tietyn öljyn alkuperä ja kaikki sen erityispiirteet kaasukromatografilla tehtävällä metyyliesterien ja saippuoitumattoman fraktion komponenttien analyysillä sekä yhdistetyllä pyrolyysimassaspektrometrianalyysillä.

Edellä olevan perusteella pyydän komissiota kertomaan 11. heinäkuuta 1991 annetun komission asetuksen ETY N:o 2568/91 muuttamisesta tai uuden asetuksen antamisesta sekä yhteisön oliiviöljytietopankin perustamisesta analyyttisenä välineenä, jolla voidaan tieteellisen tarkasti selvittää öljyn maantieteellinen alkuperä.

(1) EYVL L 186, 30.6.1989, s. 17.

(2) EYVL L 186, 30.6.1989, s. 21.

(3) EYVL L 349, 24.12.1998, s. 56.

Franz Fischlerin komission puolesta antama vastaus

(26. kesäkuuta 2000)

Kemian asiantuntijoiden mukaan tällä hetkellä ei ole olemassa analyyttistä menetelmää, jolla pähkinäöljy voitaisiin havaita oliiviöljyssä. Komissio kannustaa alan tutkimusta ja näyttää siltä, että ainakin osittainen ratkaisu saavutetaan pian. Heti kun luotettava menetelmä on käytettävissä, komissio tekee asianomaiset muutokset oliiviöljyn ja uutetun oliiviöljyn ominaisuuksista sekä niiden määritysmenetelmistä 11 päivänä heinäkuuta 1991 annettuun komission asetukseen (ETY) N:o 2568/91(1).

Öljyn maantieteellisen alkuperän määrittely tietopankin avulla olisi tilastollinen menetelmä, johon kuuluisi väistämättä mahdollisesti öljyjen luokitteluvirheisiin johtavia epätarkkuuksia. Komissio seuraa kuitenkin suurella mielenkiinnolla tällaisten menetelmien parantamiseen tähtääviä tutkimuksia.

(1) EYVL L 248, 5.9.1991.